אליפות העולם של אימפקט

היסטוריה

הארגון Impact Wrestling הוקם בשם NWA: Total Nonstop Action במאי 2002. מאוחר יותר באותה השנה, הובטחה ל-TNA שליטה על אליפות העולם של NWA ועל אליפות הזוגות של NWA לאחר הגעה להסכם עם הארגון National Wrestling Alliance‏ (NWA); לאחר מכן, הטריטוריה של השניים נודעה בשם NWA-TNA. ב-19 ביוני 2002, הטריטוריה של NWA-TNA ערכה את אירוע הבכורה שלה. הקרב המרכזי של אותו האירוע היה קרב גאונטלט בן עשרים משתתפים בסגנון באטל רויאל שהשניים האחרונים בו נאבקו ביניהם בקרב יחידים רגיל, כך שהמנצח ביניהם יהפוך לאלוף העולם במשקל כבד של NWA. קן שמרוק ניצח את מאליס והפך לאלוף העולם במשקל כבד הראשון של NWA, בעוד שריקי סטימבוט שימש כשופט המיוחד לאירוע זה.

יצירה

אליפות העולם במשקל כבד של NWA ואליפות הזוגות של NWA הוגנו בארגון TNA עד ל-13 במאי 2007. באותו היום, המנכ" של NWA, רוברט טרוביך, הודיע ש-NWA סיימו את ההסכם בן החמש שנים שלהם עם TNA, שאיפשר להם שליטה מלאה על אליפויות אלה. טרוביך הרחיב והפשיט את כריסטיאן קייג' מאליפות העולם במשקל NWA ואת טים 3D מאליפות הזוגות של NWA. הסיבה למעשים אלו נבעה מכיוון שקייג' סירב להגן על חגורת האליפות נגד מתאבקים מ-NWA. באותו היום, TNA הפיקו את האירוע Sacrifice, שבו קייג' וטים 3D היו אמורים להגן על חגורות האליפות שלהם, בהתאמה. ברשימת הקרבות, קייג' היה אמור להגן על התואר בקרב משולש נגד קורט אנגל וסטינג. בקרב זה, אנגל ניצח את קייג' וסטינג וזכה בתואר שהוכר בשם אליפות העולם במשקל כבד, ללא שום כל אזכור לארגון NWA.
ב-14 במאי, TNA ערכו הקלטות לשני הפרקים של השבועיים הבאים אשר שודרו בעיכוב הקלטות ב-17 וב-24 במאי. בהקלטות הראשונות, אנגל הגיע לזירה עם אליפות העולם במשקל כבד של TNA והודיע שהוא היה "אלוף העולם במשקל כבד של TNA". השדרן של TNA, מייק טנאי, הודיע בזמן שאנגל עשה את דרכו לזירה, שהמנכ"ל, ג'ים קורנט, "ביצע את ההחלטה עקב החשיפה העולמית המתגברת של TNA, החברה החליטה ליצור חגורות אליפות משל עצמה", ועל ידי כך לא הזכירה את סיום ההסכם שלה עם NWA. מאוחר יותר באותן ההקלטות, קורנט הפשיט את אנגל מחגורת האליפות עקב סיום שנוי במחלוקת בקרב המשולש, שבו זכה בתואר. קורנט הודיע שהזוכה החדש בתואר יוכרע באירוע סלאמיברסרי אשר ייערך ב-17 ביוני בקרב מלך ההר, קרב הכולל חמישה משתתפים אשר יצטרכו להשיג הצמדה או הכנעה כדי להיות רשאים לטפס על הסולם, להוריד את חגורת האליפות מוו התלייה ולזכות בתואר. ב-15 במאי, ג'רמי בוראש חשף את אליפות העולם במשקל כבד של TNA.
חמשת המשתתפים בקרב מלך ההר נקבעו על ידי סדרה של קרבות יחידים אשר התקיימו במהלך התוכניות השבועיות של Impact עד לקיום האירוע סלאמיברסרי. ב-17 במאי, אנגל ניצח את ריינו והעפיל כמשתתף הראשון לקרב מלך ההר. ב-24 במאי, סמואה ג'ו ניצח את סטינג והפך למשתתף השני בקרב. ב-31 במאי, AJ סטיילס ניצח את טומקו והפך למשתתף השלישי בקרב. ב-7 ביוני, כריס האריס התחרה נגד ג'יימס סטורם בקרב שנגמר בפסילה כפולה, שלבסוף הובילה לכך שאף אחד מהמתאבקים העפיל לקרב מלך ההר. ב-14 ביוני, כריסטיאן קייג' ניצח את אביס והעפיל כמשתתף האחרון. אנגל ניצח בקרב מלך ההר באירוע סלאמיברסרי לאחר שניצח את ג'ו, קייג', סטיילס והאריס (שנבחר כמשתתף המסתורי על ידי קורנט) כדי להפוף ל"אלוף העולם הבלתי מעורער במשקל כבד של TNA".
בתחילת שנת 2017, לאחר ש-TNA שינו את שמם והפכו ל-Impact Wrestling, שמה של אליפות העולם במשקל כבד של TNA שונה לאליפות העולם במשקל כבד של Impact Wrestling, כדי להכיל את השינויים שעבר הארגון.
באירוע סלאמיברסרי XV, האלוף הגלובלי של GFW, אלברטו אל פטרון ניצח את אלוף העולם במשקל כבד של Impact Wrestling, בובי לאשלי, בקרב אשר איחד את חגורות האליפות, כך שהאליפות הגלובלית של GFW חדלה להתקיים, בעוד ששמה של אליפות העולם במשקל כבד של Impact Wrestling שונה לאליפות העולם המאוחדת במשקל כבד של GFW. שינויים אלו הובילו לכך ש-Impact Wrestling עברו מתיחת פנים נוספת ושינו את שמם ל-GFW. בספטמבר 2017, GFW הפכו בחזרה ל-Impact Wrestling.